Foto’s: Dié Ford Ranger is enig in sy soortFord se Erfenis-Ranger. Foto: Verskaf Ford het Erfenismaand herdenk met die bou van hul eie kunsmotor. Ford en die Silverton‑aanleg het ŉ ryk geskiedenis in Suid-Afrika wat naby ŉ honderd jaar trek. Sedert 2009 het die Fordmotormaatskappy al oor die R11 miljard in Suid-Afrika belê. Die sukses van dié belegging lê in die Ranger, Raptor en Everest wat nou na 148 markte in die buiteland uitgevoer word. Elkeen van daai voertuie dra ŉ bietjie Suid-Afrikaanse erfenis saam met hulle. Die enjins word in Port Elizabeth by die Struandale‑aanleg vervaardig en die voertuie in Silverton. Ford se Erfenis-Ranger. Foto: Verskaf ŉ Groter stuk van die erfenis is die woord bakkie. Slegs in Suid-Afrika weet almal, ongeag ras, taal of geslag, presies wat ŉ bakkie is. Die Australiërs noem dit ŉ Ute, die Britte ŉ pickup en die Amerikaners ŉ truck. Soos biltong, boerewors, braaivleis, brannas en bokkies, bly die bakkie ŉ onlosmaaklike deel van ŉ Suid-Afrikaner se erfenis. Ford het dit goed gedink om ŉ Ranger aan hulle fabriekpersoneel te oorhandig om hul eie erfenis en kultuur op die voertuig uit te beeld, nes hulle goed dink. Ford se Erfenis-Ranger. Foto: Verskaf Die hele projek het ŉ span bestaande uit vyf kunstenaars, drie spuitverwers en een samesteller ŉ totaal van 650 uur geneem om die 35 liter verf op te sit en die bakkie te voltooi. Die 650 uur het grotendeels buite hul gewone werksure geval. Buiten die Suid-Afrikaanse vlag bo-oor die enjinkap en dak, het elke paneel ŉ ander tema op wat van die verskeie kulture in Suid-Afrika uitbeeld. ŉ Groot gedeelte van die linkerkant van die voertuig beeld die Krugerwildtuin uit. Ford se Erfenis-Ranger. Foto: Verskaf Ockert Berry, adjunkpresident bedryf vir Ford Midde-Ooste en Afrika, sê: “Hierdie baie besonderse Erfenis-Ranger is gebou vir Suid-Afrikaners, deur Suid-Afrikaners. Dit is ŉ huldeblyk aan Ford se trotse plaaslike vervaardigingsgeskiedenis van 96 jaar, sowel as ŉ gepaste verteenwoordiging van ons land se ryk erfenis en diversiteit.” Ford sal dié Erfenis-bakkie voortaan as ŉ uitstalvoertuig gebruik.